Il-Prim Ministru Joseph Muscat qal li t-tiġrif tal-ajruplan tal-Malaysian Airlines MH17 nhar il-Ħamis li għadda għandu jixgħel il-bozza l-ħamra u l-komunità internazzjonali għandha taġixxi mill-aktar fis billi titlob lir-Russja biex tikkontrolla lil dawk li setgħu ġarrfu l-ajruplan. “Ma nafx min spara lejn l-ajruplan iżda ma nistgħux nibqgħu idejna fuq żaqqna wara din l-atroċità” sostna Dr Muscat fi tmiem intervent li għamel fil-London School of Economics filwaqt li semma l-possibilità li jiġu kkunsidrati anki sanzjonijiet. It-tiġrif tal-ajruplan MH-17 wassal biex mietu 300 ruħ. Il-Prim Ministru Muscat semma kif gimgħa qabel dan l-inċident hu kien fuq ajruplan ġej lura Malta miċ-Ċina u għadda mill-istess inhawi. Qal ukoll li l-Ewropa għandha tnaqqas id-dipendenza tagħha fuq il-provvista tal-gass mir-Russja u għandha tesplora l-possibilità li timplimenta pjan aħjar għall-enerġija. Hu sostna li l-Mediterran għandu potenzjal qawwi f’dan ir-rigward.